P6_TA(2005)0300

Uveljavitev zakonodaje, upravljanje in trgovanje na področju gozdov

Resolucija Evropskega parlamenta o pospešitvi uresničevanja akcijskega načrta EU glede uveljavitve zakonodaje, upravljanja in trgovanja na področju gozdov (FLEGT)

Evropski parlament,

- ob upoštevanju Sklepa št. 1600/2002/ES Evropskega parlamenta in Sveta z dne 22. julija 2002 o šestem okoljskem akcijskem programu Skupnosti [1],

- ob upoštevanju akcijskega načrta EU za FLEGT (Sporočilo Komisije z dne 21. maja 2003 "Uveljavitev zakonodaje, upravljanje in trgovanje na področju gozdov (FLEGT) — predlog akcijskega načrta EU" (KOM(2003)0251)), ki so ga podprli sklepi Sveta za kmetijstvo in ribolov o FLEGT z dne 13. oktobra 2003 [2],

- ob upoštevanju sklepov Sveta za kmetijstvo in ribolov o FLEGT z dne 21. in 22. decembra 2004,

- ob upoštevanju sklepov Sveta za okolje glede zaustavitve zmanjševanja biotske raznovrstnosti do leta 2010 z dne 28. junija 2004,

- ob upoštevanju pisma z mnenjem Odbora za industrijo, trgovino, raziskave in energetiko Evropskega parlamenta z dne 19. januarja 2004 o zgoraj navedenem sporočilu Komisije z dne 21. maja 2003,

- ob upoštevanju predloga Uredbe Sveta o ustanovitvi prostovoljne sheme za izdajanje dovoljenj FLEGT za uvoz lesa v Evropsko skupnost (KOM(2004)0515),

- ob upoštevanju mnenja Sodišča Evropskih skupnosti z dne 6. decembra 2001 [3] o pristojnosti za sklenitev Kartagenskega protokola o biološki varnosti,

- ob upoštevanju člena 103(2) svojega Poslovnika,

A. ker nezakonita sečnja pripomore k krčenju gozdov in zmanjševanju biotske raznovrstnosti ter vpliva na spremembe podnebja; podžiga državljanske vojne in ogroža mednarodno varnost prek podkupovanja, organiziranega kriminala in kršitev človekovih pravic,

B. ker Evropska unija kot ena od največjih uvoznic lesa in lesnih izdelkov nosi posebno odgovornost do mednarodne skupnosti in držav v razvoju,

C. ker poceni uvoz nezakonitega lesa in lesnih proizvodov pa tudi neizpolnjevanje osnovnih socialnih in okoljskih standardov s strani nekaterih industrijskih akterjev destabilizira notranje trge, zmanjšuje davčne prihodke držav proizvajalk in ogroža delovna mesta v državah uvoznicah in izvoznicah,

D. ker nelojalna konkurenca, ki temelji na razširjenosti nezakonitih praks škoduje tistim evropskim družbam, zlasti malim in srednje velikim podjetjem, ki se ravnajo odgovorno in spoštujejo obstoječe pravne predpise,

E. ker je EU zavezana k odpravi nezakonite sečnje in trgovanje z nezakonitim lesom v skladu z obveznostmi, ki si jih je EU zadala v okviru raznih mednarodnih in regionalnih forumov, povezanih z bojem proti nezakonitemu izkoriščanju in trgovanju z gozdnimi viri in s podporo človeškim in institucionalnim možnostim, ki zadevajo uveljavitev zakonodaje na področju gozdov na teh področjih,

F. ker je eden od ciljev okoljske politike Skupnosti spodbujanje ukrepov na mednarodni ravni za obravnavo regionalnih ali svetovnih okoljskih problemov (člen 174 Pogodbe ES); ker ta vprašanja na mednarodni ravni vključujejo ohranjanje in trajnostno rabo biotske raznovrstnosti,

G. ker sta trajnostni gospodarski in socialni razvoj držav v razvoju in kampanja proti revščini v državah v razvoju dva od ciljev razvojne politike in politike sodelovanja Skupnosti (člen 177 Pogodbe ES); ker strategija o gozdarstvu Svetovne banke 2002 poudarja, da se 90 % od 1,2 milijarde ljudi v državah v razvoju, ki živijo v skrajni revščini, preživlja s pomočjo gozdov,

H. ker je treba zahteve po varovanju okolja vključiti v načrtovanje in izvajanje razvojne politike ES (člen 6 Pogodbe ES),

I. ker si je akcijski načrt FLEGT kot prednostne naloge zadal: izvajanje prostovoljnih shem izdajanja dovoljenj s pomočjo partnerskih sporazumov med EU in državami proizvajalkami lesa; pregled izvedljivosti nadaljnje zakonodaje za nadzor nad uvozom nezakonito posekanega lesa do sredine leta 2004; podpora ciljem akcijskega načrta s pomočjo obstoječih zakonodajnih instrumentov, kot je zakonodaja na področju pranja denarja; izvajanje okoljske politike javnega naročanja in zagotavljanje podpore državam proizvajalkam lesa in zasebnim pobudam,

J. ker so sklepi Sveta za kmetijstvo in ribolov z dne 13. oktobra 2003,

- priznali, da je akcijski načrt FLEGT, ki ga je predložila Komisija, del trdne zaveze EU, da bo dejavno prispevala k mednarodnim procesom, kot so Forum ZN o gozdovih (UNFF), razširjeni delovni načrt Konvencije o biotski raznovrstnosti (CBD) v zvezi z biotsko raznovrstnostjo gozdov, Mednarodna organizacija za tropski les (ITTO) in Konvencija o mednarodni trgovini z ogroženimi prosto živečimi živalskimi in rastlinskimi vrstami (CITES),

- priznava dejstvo, da je treba uveljavitev zakonodaje, upravljanje in trgovanje na področju gozdov obravnavati v okviru trajnostnega razvoja, trajnostnega upravljanja z gozdovi in zmanjševanjem revščine, pa tudi družbene enakosti in nacionalne suverenosti,

K. ker je Komisija julija 2004 predstavila predlog Uredbe Sveta o ustanovitvi prostovoljne sheme izdajanja dovoljenj FLEGT za uvoz lesa v Evropsko skupnost, ki bi jo morali izvajati v okviru dvostranskih, regionalnih ali medregionalnih partnerskih sporazumov FLEGT in je bila usklajena z akcijskim načrtom FLEGT, ki je kot splošni cilj takih sporazumov navedel prispevanje k trajnostnemu razvoju v skladu s splošnim ciljem spodbujanja trajnostnega razvoja, ki so si ga zastavile EU in tretje države partnerke na Svetovnem vrhu o trajnostnem razvoju,

L. ker je Svet za kmetijstvo in ribolov v sklepih z dne 21. in 22. decembra 2004 Komisijo spodbudil, da predstavi nadaljnje predloge za nadzor nad uvozom nezakonito posekanega lesa,

1. izraža razočaranje nad izredno počasnim napredkom pri izvajanju različnih zavez iz akcijskega načrta FLEGT;

2. izraža razočaranje, ker Komisija doslej še ni izpolnila zaveze, da bo pripravila študijo o zakonodajnih možnostih, ki sta jo zahtevala tako Svet za okolje kot tudi Svet za kmetijstvo in ribolov ter ki bi jo naj Komisija, kot je bilo določeno v akcijskem načrtu, predložila do sredine leta 2004;

3. izraža razočaranje, ker Komisija do meseca junija 2004 še ni pripravila celostnega zakonodajnega osnutka, ki bi prepovedoval uvoz nezakonitega lesa in lesnih izdelkov, ne glede na državo izvora, in spodbujal trajnostno upravljanje z gozdovi po vsem svetu, kot so zahtevali člani Odbora za industrijo, raziskave in energetiko Evropskega parlamenta;

4. izraža razočaranje, ker države članice niso Komisiji zagotovile ustreznih podatkov glede nacionalne zakonodaje, ki bi jih lahko uporabili pri obravnavi vprašanja nezakonite sečnje, in ker ni bila vzpostavljena mreža za lažjo izmenjavo informacij;

5. izraža močno zaskrbljenost, ker se predlog Uredbe v zvezi z izvajanjem prostovoljne sheme izdajanja dovoljenj, ki podeljuje mandat za pogajanja o partnerskih sporazumih FLEGT z državami proizvajalkami lesa, kar je eden od temeljev akcijskega načrta FLEGT, odvija v okviru pravne podlage člena 133 Pogodbe ES;

6. zato poziva Komisijo in države članice, da brez nadaljnjega odlašanja izpolnijo svoje obveze v okviru akcijskega načrta FLEGT in svoje obveze glede biotske raznovrstnosti, zmanjšanja revščine, trajnostnega upravljanja z gozdovi in blažitvijo sprememb podnebja;

7. poziva Komisijo in države članice, da dosežejo občuten in hiter napredek pri izvajanju akcijskega načrta FLEGT, vključno s/z:

- predložitvijo, brez nadaljnjega oklevanja, celostnega zakonodajnega predloga s strani Komisije, ki bo prepovedoval uvoz nezakonitega lesa in lesnih izdelkov v EU, ne glede na državo izvora, ter spodbujal družbeno in ekološko odgovorno upravljanje z gozdovi po vsem svetu kot končni cilj,

- pregledom obstoječe nacionalne zakonodaje in nadaljnjih zakonodajnih možnosti, ki se lahko uporabijo pri obravnavi vprašanj nezakonite sečnje in z njo povezane trgovine,

- vzpostavitvijo mreže EU za omogočanje izmenjave informacij o nezakonitem lesu za carinske službe ter upravne in pravosodne organe;

8. poziva Komisijo in Svet, naj spremenita pravno podlago za predlog Uredbe v zvezi s prostovoljno shemo izdajanja dovoljenj, ki podeljuje mandat za pogajanja o partnerskih sporazumih FLEGT, ter da namesto člena 133 uporabita člen 175 in/ali člen 179 Pogodbe ES;

9. poziva Komisijo in države članice, naj zagotovijo, da bodo prostovoljni partnerski sporazumi vključevali partnerska načela, ki bodo države proizvajalke obvezovala k časovno omejenemu akcijskemu programu, katerega namen bo obravnava šibkih točk v upravljanju z gozdarskim sektorjem ter prispevanje k družbenemu in ekološko odgovornemu upravljanju gozdov, zaustavitvi zmanjševanja biotske raznolikosti, pospeševanju družbene enakosti in zmanjševanju revščine;

10. poziva Komisijo in države članice, da zagotovijo okrepitev, pa tudi učinkovito in ustrezno udeležbo civilne družbe in demokratično izvoljenih predstavnikov pri pogajanjih in izvajanju partnerskih sporazumov FLEGT, pa tudi pri postopku pregledovanja z gozdarstvom povezane zakonodaje v partnerskih državah, z namenom ugotavljanja šibkih točk ter družbenih in okoljskih krivic ter, kjer je to potrebno, oblikovanja predlogov sprememb;

11. vztraja, da je Evropski parlament v polni meri vključen in informiran glede napredka, doseženega na vsaki stopnji pogajanj o partnerskih sporazumih FLEGT;

12. vztraja, da morajo Komisija in države članice vključiti uveljavitev zakonodaje, upravljanje in trgovanje na področju gozdov v načrtovanje in izvajanje naslednje stopnje strateških dokumentov države, zlasti v regijah in državah z znatnimi gozdnimi viri, ter da morajo zagotoviti ustrezna sredstva iz geografskih proračunskih postavk za izgradnjo zmogljivosti in podporo pri izvajanju ključnih reform;

13. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

[1] UL L 242, 10.9.2002, str. 1.

[2] UL C 268, 7.11.2003, str. 1.

[3] Mnenje 2/00, PSES 2001, str. I-9713.

--------------------------------------------------